Քրիստիան Տելյո

Քրիստիան Տելյո Էրերա (, ), իսպանացի ֆուտբոլիստ, իտալական «Ֆիորենտինա» ակումբի հարձակվող։

Ակումբային կարիերա

«Բարսելոնա» 
2011 թվականի նոյեմբերի 9-ին Քրիստիան Տելյոն կատարել է իր դեբյուտը «Բարսելոնայի» առաջին թիմում. նա մասնակցել է Իսպանիայի գավաթ խաղարկության՝ «Օսպիտալետի» դեմ խաղի 90 րոպեին և աչքի ընկել երկու անգամ (9:0)։

Իսպանիայի առաջնությունում իր առաջին հանդիպումը Տելյոն անցկացրել է 2012 թվականի հունվարի 28-ին՝ «Վիլյառեալի» հետ խաղի 75-րդ րոպեին փոխարինելով Ադրիանոյին (0:0)։ Մեկ շաբաթ անց նա խաղադաշտ է դուրս եկել թիմի մեկնարկային կազմում և «Ռեալ Սոսիեդադի» դեմ հանդիպման (2:1) ութերորդ րոպեին՝ Լիոնել Մեսսիի փոխանցումից հետո, խփել է իր առաջին գոլը «Բարսելոնայի» կազմում։

2012 թվականի մարտի 7-ին Քրիստիան Տելյոն փոխարինում է Անդրես Ինիեստային «Բայեր 04» ակումբի դեմ հանդիպման երկրորդ խաղակեսում՝ կատարելով իր նորամուտը ՈՒԵՖԱ Չեմպիոնների լիգայում. խաղադաշտ դուրս գալուց երկու րոպե անց նա խփում է իր առաջին գոլն այդ մրցաշարում՝ հաշիվը դարձնելով 4:0։ Վեց րոպե անց նա խփում է իր երկրորդ գոլն այդ խաղում և հաշիվը դարձնում 6:0։ Խաղն ավարտվում է 7:1 հաշվով (երկու խաղերի հաշիվը՝ 10:2):

2012/13 մրցաշրջանում «Բարսելոնայի» գլխավոր մարզիչ է դառնում Տիտո Վիլանովան, ով Քրիստիան Տելյոյին թողնում է թիմում։ 2012 թվականի սեպտեմբերի 19-ին նա գոլ է խփում տուգանային հրապարակից, ինչպես նաև գոլային փոխանցում է կատարում Լիոնել Մեսսիին՝ իր թիմին օգնելով հաղթել Մոսկվայի «Սպարտակին» (3:2)։ Խաղից հետո Տելյոյին հայտարարել են հանդիպման լավագույն խաղացող։ Նույն թվականի դեկտեմբերի 13-ին Տելյոն նոր պայմանագիր է ստորագրել «Բարսելոնայի» հետ, որն ուժի մեջ էր մինչև 2016 թվականի հունիս։ Ինը օր անց նա գոլ է խփել «Վալյադոլիդ» ակումբի դեմ խաղում՝ փոխարինման դուրս գալուց երեսուն վայրկյան անց (հաղթանակ արտագնա խաղում, 3:1)։

Նոր մրցաշրջանի սկզբում Քրիստիան Տելյոն փոխել է խաղացողի իր համարը՝ 37-ը դարձնելով 20։

Նոր մրցաշրջանում Տելյոյի դերն ակումբում նվազել է, ինչի պատճառ եղել է այն, որ ամառային տրանսֆերային պատուհանի ընթացքում ակումբը ձեռք է բերել հարձակվող Նեյմարին։ Մրցաշրջանում իր առաջին գոլը Տելյոն խփել է 2013 թվականի դեկտեմբերի 11-ին՝ ՈՒԵՖԱ Չեմպիոնների լիգայի 2013/14 մրցաշրջանի խմբային փուլի՝ «Սելտիկի» դեմ խաղում (6:1)։ 2014 թվականի հունվարի 22-ին նա կատարել է իր առաջին պրոֆեսիոնալ հեթ տրիկը Իսպանիայի գավաթի խաղարկության քառորդ եզրափակչի՝ «Լևանտեի» դեմ խաղում (4:1, երեք անգամն էլ նրան փոխանցում է կատարել Լիոնել Մեսսին)։

«Պորտու» 
2014 թվականի հուլիսի 16-ին կատալոնական ակումբը Քրիստիան Տելյոյին երկու տարով վարձավճարով ուղարկել է պորտուգալական «Պորտու» ակումբ, որի կազմում նա առաջին անգամ խաղադաշտ է դուրս եկել «Վենլո» ակումբի դեմ ընկերական խաղի երկրորդ խաղակեսում։

Միջազգային կարիերա 
Քրիստիան Տելյոն խաղացել է Իսպանիայի պատանեկան ու երիտասարդական (մինչև 19, 20, 21, 23 տարեկանների) հավաքականներում։ Մինչև 23 տարեկանների հավաքականի հետ զբաղեցրել է վերջին տեղը խմբում՝ չհաղթելով ոչ մի խաղում։ Մինչև 21 տարեկանների հավաքականի կազմում դարձել է Եվրոպայի 2013 թվականի առաջնության հաղթող։ Իսպանիայի ազգային հավաքականի կազմում իր նորամուտը նշել է 2013 թվականի օգոստոսի 14-ին՝ փոխարինման դուրս գալով Էկվադորի հավաքականի դեմ ընկերական խաղում։ Տելյոն գոլային փոխանցում է կատարել Սանտի Կասորլային, իսկ խաղն ավարտվել է իսպանացիների հաղթանակով (2:0)։

Ելույթների վիճակագրություն

Ակումբային վիճակագրություն

Ծանոթագրություններ 

Իսպանացի ֆուտբոլիստներ
Ֆուտբոլի հարձակվողներ
Բարսելոնայի ֆուտբոլիստներ
Իսպանիայի հավաքականի ֆուտբոլիստներ
Լա Լիգայի ֆուտբոլիստներ
Իտալիայի լեգեոներ ֆուտբոլիստներ